કમાન્ડોના વડા તરીકેનો કાર્યભાર સંભાળવા માટે લ્યુબિનથી જર્મન સ્પેશ્યલ ટ્રેન દ્વારા ક્રેકોવ આવી રહેલો અન્ટર્સ્ટર્મફ્યૂહરર એમોન ગેટે, માત્ર જન્મનું વર્ષ, ધર્મ અને શરાબ પ્રત્યેની નબળાઈ જેવી બાબતે જ નહીં, પરંતુ અન્ય પણ ઘણી રીતે ઓસ્કર સાથે શારીરિક સામ્યતા ધરાવતો હતો. ગેટેનો ચહેરો બહુ જ નિખાલાસ અને હસમુખો હતો, શિન્ડલર કરતાં થોડો લાંબો પણ ખરો. તેના હાથ મોટા અને સ્નાયુબદ્ધ હોવાની સાથે તેની આંગળીઓ પણ લાંબી હતી. પોતાના બાળકો પ્રત્યે તેને ખૂબ જ માયા હતી, ખાસ કરીને બીજા લગ્નથી થયેલા બાળકો પ્રત્યે; નોકરી દરમ્યાન વિદેશોમાં ફરતો રહેવાને કારણે છેલ્લા ત્રણ વર્ષો દરમ્યાન બાળકોને એ ખાસ મળી શક્યો ન હતો. એ કારણે પોતાના બાળકોની જગ્યાએ ઘણી વખત એ સાથી અધિકારીઓના બાળકો પ્રત્યે વિશેષ ધ્યાન આપાતો હતો. એક લાગણીશીલ પ્રેમી બની શકે તેમ હોવા છતાં, અને જાતીય તૃષ્ણા બાબતે ઓસ્કર સાથે સમાનતા ધરાવતો હોવા છતાં, સ્ત્રીઓ અંગે તેની પસંદગી અન્ય સાથી એસએસ અધિકારીઓની જેમ ઓછી રૂઢિગત હતી. સ્ત્રીઓને માર મારીને જાતિય આનંદ લેવામાં તેને વધારે આનંદ આવતો હતો. પહેલા આકર્ષણની ઉત્તેજના એક વખત પૂરી થઈ જાય પછી એ અત્યાચારી બની જતો હોવાની સાહેદી તો તેની તેની બંને પત્નીઓ પણ આપી શકે તેમ હતી! એ પોતે તો પોતાને એક લાગણીશીલ માણસ જ ગણાવતો હતો, અને પોતાનો કૌટુંબિક વ્યાપાર એની સાબિતીરૂપ હોવાનું પણ એ માનતો હતો. તેના પિતા અને દાદા, વિયેનાના મિલિટરી અને આર્થિક ઇતિહાસના પુસ્તકોનું પ્રિન્ટિંગ અને બાઇન્ડિંગ સંભાળતા હતા. પોતાના અધિકૃત લશ્કરી પત્રવ્યવહારમાં પણ પોતે ભણેલ-ગણેલ અને પત્રવ્યવહારનો શોખીન માણસ હોવાનું દર્શાવવાનું એ પસંદ કરતો હતો. અને છતાંયે, આ ક્ષણે તો એ એવું કહેવાનું જ પસંદ કરતો હતો, કે પોતાના હાથે જ એ ક્રેકોવનો સફાયો કરી નાખવાનો હતો! તેની કારકિર્દીની આ બહુ મોટી તક હતી, સાથે-સાથે કદાચ તેને પ્રમોશન પણ મળી જાય તેમ હતું! અગાઉ ‘ખાસ લશ્કરી કાર્યવાહી’ના સમયે તેણે ભજવેલી ભૂમિકાએ તેના ચેતાતંત્રમાં શક્તિનો સંચાર વધારી દીધો હતો. છેલ્લા બે વર્ષથી એ અનિદ્રાથી પીડાતો હતો. ક્યારેક રાત્રે બે-ત્રણ વાગ્યા સુધી એ જાગતો રહેતો, અને છેક વહેલી સવારે જ સૂતો! તે બેફામ શરાબી બની ગયો હતો, અને એમ જ માનતો હતો, કે જવાનીની સરખામણીએ અત્યારે એ શરાબ પીધા પછી વધારે નિયંત્રણમાં રહેતો હતો. ઓસ્કરની માફક, એને પણ શરાબની અસર બીજા દિવસે ક્યારેય નડતી ન હતી. તેનો યશ પણ એ પોતાની મજબૂત કિડનીને જ આપતો હતો.